મોન્ટગોમરીના એક ડિપાર્ટમેન્ટ સ્ટોરમાં કપડાં સીવવાની નોકરી કરતી હોવાથી રોઝાને રોજ બસમાં અવરજવર કરવી પડતી હતી. બસમાં ગોરા અને કાળા લોકો માટેની સીટો અને દરવાજો કાયદેસર અલગ રાખવામાં આવતા. બસમાં મોટા ભાગના કાળા લોકો મુસાફરી કરતા અને તેઓ માટે પાછળની સીટો અને પાછળનો દરવાજો વપરાતો. આ બે વિભાગો અલગ કરવા માટે ‘colored’ લખેલ બોર્ડ ખસેડવા માટેની છૂટ બસ ડ્રાઈવરને રહેતી. સતાનો દુરુપયોગ કેટલીકવાર ભોગ બનનાર માટે સ્વતંત્રતા મેળવવા માટેનું પ્રેરક બળ બની રહે છે. અહીં પણ એમ જ બન્યું.